《游清凉寺 其二》
清代·陈法

天风吹浮云，千古亦不息。奈何扫叶僧，朝夕尽微力。

至今画中人，箕帚在其侧。造化日代谢，人事递迁革。

剩水与残山，几历兴亡迹。前度有刘郎，搔首空叹息。

作者简介：清贵州安平人，字定斋。康熙五十二年进士，由检讨累官直隶顺德知府。乾隆间官至直隶大名道。归主贵山书院十八年而卒。尝考论河务，著《河干问答》。潜心理学，著《明辨录》，辨陆、王之失。另有《易笺》、《内心斋稿》等。